Neuvoston päätöslauselma, annettu 19 päivänä heinäkuuta 1999, Euroopan osallistumisesta satelliittinavigointipalvelujen uuteen sukupolveen - GALILEO - Määritysvaihe



Virallinen lehti nro C 221 , 03/08/1999 s. 0001 - 0003



NEUVOSTON PÄÄTÖSLAUSELMA, annettu 19 päivänä heinäkuuta 1999, Euroopan osallistumisesta satelliittinavigointipalvelujen uuteen sukupolveen - GALILEO - Määritysvaihe (1999/C 221/01) EUROOPAN UNIONIN NEUVOSTO, joka katsoo seuraavaa: 1) Satelliittinavigointijärjestelmän kehittäminen siviilikäyttöön lisää riippumattomuutta yhdellä tärkeimmistä teknologian aloista. 2) Satelliittinavigointijärjestelmän kehittäminen siviilikäyttöön antaa Euroopan teollisuudelle tilaisuuden vahvistaa toimintakykyään ja osallistua tämän tulevaisuuden teknologian tarjoamiin mahdollisuuksiin laajamittaisesti. 3) Satelliittiohjautuva paikantaminen ja navigointi ovat tulossa yhä tärkeämmiksi lähes kaikilla tekniikan aloilla, sillä ne ovat avainasemassa multimodaalisen infrastruktuurin perustamisessa kaikkia lento-, vesi- ja maaliikenteen muotoja varten. Satelliittinavigointi voi edistää huomattavasti liikenteen infrastruktuurin tehokasta käyttöä, turvallisuuden parantamista, ympäristösaasteiden vähenemistä ja yhtenäismarkkinoiden kannalta elintärkeän yhtenäisen liikennejärjestelmän perustamista. 4) Euroopan satelliittinavigointijärjestelmällä on myönteinen vaikutus Euroopan laajuisia markkinoita kehittävään informaatio- ja televiestintäteollisuuteen. 5) Tulevaisuudessa voi olla vaikea suojautua mahdollisilta yksipuolisesti päätetyiltä ja liiallisilta käyttömaksuilta, mikäli Eurooppa jättää vaikuttamatta satelliittinavigointijärjestelmiin, minkä lisäksi mahdollisuudet kehittää vaihtoehtoja nopeasti ovat vain rajalliset. 6) Euroopassa käytettyjen turvallisuuden kannalta olennaisten navigointipalvelujen on oltava julkisen siviilisektorin alaisen sääntelyn kohteena, mikä on myös edellytys kaikkia tarkoituksia koskevalle rajoittamattomalle käytölle (sertifiointi). 7) Satelliittipaikannus, -navigointi ja -ajoitus voivat kehittyä täysimittaisesti vain maailmanlaajuisena järjestelmänä. Kansainvälinen yhteistyö on välttämätöntä, sillä sen avulla voidaan tarjota maailmanlaajuisia yhteentoimivia ja yhteensopivia palveluja ja alentaa kustannuksia takaamalla samalla palvelujen laadun. 8) Käyttäjäedellytysten ja käyttäjien vaatimusten tulisi olla avainasemassa päätettäessä Euroopan satelliittinavigointijärjestelmän kehittämisestä ja sen ominaisuuksista, ottaen huomioon muiden asiaan liittyvien kansainvälisten elinten, esimerkiksi Kansainvälisen siviili-ilmailujärjestön (ICAO), Kansainvälisen merenkulkujärjestön (IMO), Kansainvälisen televiestintäliiton (ITU) sekä Maailman kauppajärjestön (WTO) vaatimukset. 9) Euroopan unioni myötävaikuttaa Euroopan laajuisten verkkojen (TEN) perustamiseen ja kehittämiseen liikenteen, televiestinnän ja energian infrastruktuurien aloilla perustamissopimuksen 154 artiklan mukaisesti. 10) Euroopan avaruusjärjestön (ESA) neuvosto on päättänyt aloittaa GalileoSat-ohjelman (avaruussegmentin ja siihen liittyvän maanpäällisen infrastruktuurin) teknisen määritysvaiheen Euroopan unionissa asetettavien Galileo-tehtävän vaatimusten puitteissa ja ottaen huomioon, että tarvitaan komission suorittamaa täydentävää työskentelyä. 11) Euroopan parlamentti antoi Euroopan satelliittinavigointijärjestelmälle täyden tukensa päätöslauselmassaan tammikuun 13 päivältä 1999. 12) Näihin tavoitteisiin pääsemiseksi yhteisön on tarpeen huolehtia toiminnan hallinnoinnista samalla, kun noudatetaan toissijaisuusperiaatetta, SUHTAUTUU MYÖNTEISETI siihen, että komissio on toimittanut tiedonannon "Euroopan osallistuminen satelliittinavigointipalvelujen uuteen sukupolveen - Galileo -", joka on kansallisten hallitusten, käyttäjien, televiestintäoperaattoreiden, asiaankuuluvien kansainvälisten järjestöjen (erityisesti ESAn ja Euroopan lennonvarmistusjärjestön EUROCONTROLin) sekä teollisuuden edustajista koostuvan korkean tason GNSS-työryhmän yhteistyön tulos, SUHTAUTUU MYÖNTEISESTI siihen, että ESA tarkastelee perusteellisesti hankkeen teknisiä näkökohtia, USKOO, että yhteisön ja jäsenvaltioiden toimenpiteillä varmistetaan se, että yksityinen sektori kiinnostuu laajasti järjestelmän kehittämisestä ja rahoittamisesta, mikä on keskeinen tekijä päätettäessä hankkeen tulevista vaiheista, USKOO määritysvaiheen, jolta odotetaan perusteellisia tuloksia järjestelmän toteuttamiskelpoisuudesta, suunnittelusta, toimintakyvystä, rakenteesta, luotettavuudesta, valvonnasta ja kustannuksista käyttöönotto- ja toimintavaiheet mukaan lukien, rajoittuvan kustannuksiltaan yhteisön varoista otettavaan 40 miljoonan euron määrään ja valmistuvan vuoden 2000 loppuun mennessä, USKOO Euroopan yhteisön toimenpiteiden kehittävän teollisuuspolitiikkaa ja hallintorakenteita niin, että ne saavat kaikki jäsenvaltiot panostamaan Galileoon kokonaisuutena, PALAUTTAA MIELEEN - päätöslauselmansa liikenteen telematiikasta(1), - päätöslauselmansa Euroopan osuudesta maailmanlaajuisen satelliittinavigointijärjestelmän (GNSS) kehittämisessä(2), - 17 päivänä maaliskuuta 1998 annetut päätelmänsä tiedonannosta "Kohti Euroopan laajuista paikantamis- ja navigointiverkkoa: Maailmanlaajuista satelliittinavigointijärjestelmää (GNSS) koskeva euroopalainen strategia", - sen, että yhteisö voi erityisten tutkimusohjelmiensa puitteissa edistää maailmanlaajuisen satelliittinavigointijärjestelmän kehittämistä perustamissopimuksen 163 artiklan mukaisesti, - TEN-ohjelmaa koskevan varainhoitoasetuksen, joka mahdollistaa osallistumisen Galileo-hankkeen rahoitukseen, KEHOTTAA komissiota ensinnä - toimittamaan neuvostolle pikaisesti ennen kesätaukoa 1999 yhteistyöstrategian suuntaviivoihin perustuvan ehdotuksen kattaviksi valtuuksiksi tiiviissä yhteydessä jäsenvaltioiden kanssa käytäviä neuvotteluja varten, jotta voitaisiin täysin kartoittaa mahdollisuudet yhteistyöhön ja/tai tulevaan kehitykseen Amerikan yhdysvaltojen ja Venäjän federaation kanssa samalla jatkaen teknisiä neuvotteluja, - tutkimaan muiden kolmansien maiden kiinnostusta toimia yhteistyössä tällä alalla, - ehdottamaan mahdollisimman pian selviä suuntaviivoja työtä varten, KEHOTTAA komissiota toiseksi esittämään perusteellisen kustannus-hyötyanalyysin, joka käsittää koko hankkeen kaikki mahdolliset vaihtoehdot, ja näissä puitteissa - tarkastelemaan suunnitelmia tulolähteiden luomiseksi, esimerkiksi tietyille korkealaatuisille palveluille määrättävien erityisten käyttömaksujen avulla, esittäen sekä huonoimman että parhaimman mahdollisen vaihtoehdon, ja tekemään ehdotuksia niiden täytäntöön panemiseksi, - laatimaan ehdotetun julkisen ja yksityisen sektorin yhteistyön puite-edellytykset ja esittämään ne vuoden 2000 alussa, sisällyttäen mukaan asianmukaisen tehtävien sekä kustannusten ja riskien jaon koko ohjelman keston kustannussuunnitelman puitteissa, - luomaan oikein ajoitetut ja realistiset edellytykset rahoituksen saamiseksi suurelta osin yksityisiltä tahoilta julkisen ja yksityisen sektorin yhteistyön puitteissa, - toteuttamaan kaikki asianmukaiset toimenpiteet, joita tarvitaan julkisen ja yksityisen sektorin yhteistyön valmistelemiseksi mahdollisimman pian varmistaen samalla optimaalisen kilpailun hankkeen kaikista osuuksista ja vaiheista sovittaessa, Komission on esitettävä tämän työn tulokset neuvostolle heti kun ne ovat saatavissa, jotta voidaan varhaisessa vaiheessa tarkastella hankkeen toteutamiskelpoisuutta sekä sen etuja ja haittoja verrattuna nykyisiin järjestelmiin ja niiden uusimpiin vaiheisiin, KEHOTTAA komissiota kolmanneksi edellä mainittujen tehtävien toteuttamisen aloittamiseksi täysimittaisesti käynnistämään hankkeen määritysvaiheen välittömästi yhteistyössä ESAn ja jäsenvaltioiden kanssa, nojautuen komission teknistä suunnittelua ja väliaikaista organisaatiorakennetta koskeviin ehdotuksiin, ja näissä puitteissa 1. perustamaan heti väliaikaisen Galileon johtoryhmän, joka koostuu korkean tason ryhmään kuuluvista jäsenvaltioiden edustajista ja johon ESA kuuluu tarkkailijana, sekä johtorymää tukemaan ohjelman hallintoelimen, ja samanaikaisesti aloittamaan oikeudelliset ja institutionaaliset järjestelyt, joiden avulla se voisi toimia tehokkaasti, 2. luomaan heti raportointijärjestelmän Galileon johtoryhmälle, joka avustaa komissota määritysvaiheen kaikissa tehtävissä, erityisesti kaikissa järjestelmän turvallisuuskysymyksiin liittyvissä näkökohdissa, sekä neuvostolle; järjestelmän olisi katettava Galileo-ohjelman edistymisen ja rahoituksen kaikki puolet, 3. viitoittamaan ja esittämään keskipitkällä (määritys- ja kehittämisvaihe) ja pitkällä (käyttöönotto- ja toimintavaihe) aikavälillä hankkeen organisaatiorakenteen, jotta varmistettaisiin yhdenmukainen lähestymistapa, jossa esitellään selkeästi määritysvaiheen hallinto- ja valvontarakenteet, mukaan luettuna seuranta ja valvonta sekä yksityiskohtainen analyysi sen kustannuksista ja rahoituksesta vuoteen 2000 mennessä, 4. ottamaan mukaan kaikki asiaankuuluvat käyttäjät ja palvelujen tarjoajat asiaankuuluvalla tavalla jo hyvissä ajoin hankkeen määritysvaiheessa, 5. tarkastelemaan mahdollisuutta siirtää TEN-ohjelman talousarviosta monivuotisia määrärahoja ja laatimaan ehdotuksia niiden täytäntöönpanosta, 6. huolehtimaan - Euroopan geostationaarisen navigointilisäjärjestelmän (EGNOS-järjestelmä) parhaasta mahdollisesta integroimisesta Galileoon tiiviissä yhteydessä EGNOS-operaattori- ja infrastruktuuriryhmän (EOIG) kanssa, jotta voitaisiin varmistaa jatkuvuus, yhtenäisyys ja toimintakyvyn vahvistaminen, mukaan luettuna EGNOS:n puitteissa kehitetty teknologia ja infrastruktuuri, - järjestelmän toimivuuden ja muiden vaatimusten noudattamisesta korkeilla leveysasteilla, 7. määrittämään viidennen puiteohjelman tai minkä tahansa muun sellaisen talousarvion, joka voidaan suorittaa yhteistyössä ESAn kanssa tai sen ohella, puitteissa asiaankuuluvat tutkimus- ja kehittämistehtävät ja esittämään luettelon näistä tehtävistä, 8. kiireellisesti toteuttamaan yhteistyössä kaikkien osallistuvien valtioiden ja Euroopan posti- ja telehallintojen konferenssin (CEPT) kanssa tarvittavat toimet taajuuksien jakamiseksi, pyrkien esittämään ehdotukset ennen vuoden 1999 loppua, ja samanaikaisesti aloittamaan yhdessä kaikkien asiaankuuluvien elinten kanssa tarvittavat Maailman radioliikennekonferenssin (WCR) valmistelutoimet, 9. ottamaan huomioon erityisesti kaikki järjestelmän turvallisuuskysymyksiin liittyvät näkökohdat ja ehdottamaan asianmukaisia tehtävään liittyviä vaatimuksia vuoden 1999 loppuun mennessä, 10. varmistamaan, että kaikki jäsenvaltiot hyötyvät Euroopan satelliittinavigointijärjestelmän määritysvaiheeseen osallistumisesta. KEHOTTAA komissiota neljänneksi antamaan parhaillaan satelliittinavigoinnin alalla tehtävän työn rahoituksesta, mukaan luettuna EGNOS siinä määrin kuin komissio on siihen osallisena, yksityiskohtaisen selvityksen läheisessä yhteistyössä yhteisen Euroopan kolmikantaryhmän kanssa, KEHOTTAA lopuksi komissiota raportoimaan säännöllisesti hankkeen kehityksestä Galileon johtoryhmälle ja neuvostolle sekä toimittamaan määritysvaiheen tulokset neuvostolle vuoden 2000 loppuun mennessä, jotta voidaan tehdä neuvoston päätös Galileon edelleen kehittämisestä, KEHOTTAA jäsenvaltioita ryhtymään asianmukaisiin toimiin satelliittinavigointipalvelujen uuteen sukupolveen osallistumiseksi ja tukemaan komission työskentelyä asiaankuuluvalla tavalla. (1) EYVL C 309, 5.11.1994, s. 1. (2) EYVL C 379, 31.12.1994, s. 2.